Sindikaat oopgevlek - Mogol Pos
August 26, 2016 August 25, 2016 - by Admin - Leave a Comment
LEPHALALE — Volgens die Limpopo Renostertaakspan is daar tot dusver vanjaar reeds ses renosters op 'n natuurreservaat naby Dwaalboom en Sentrum doodgeskiet en hul horings verwyder.
Vrydag 12 Augustus het veldwagters van dié reservaat weer die spore van drie verdagte persone op die plaas opgemerk. Volgens die taakspan is dit al 'n patroon dat die vermeende stropers altyd op dieselfde plek afgelaai word waar hulle by die plaas ingaan.
Die veldwagters het die Heritage Protection Group (HPG) sowel as die renostertaakspan ontbied en die spore is gevolg.
Omtrent 10:00 Vrydagoggend is die eerste verdagte, Signey Makubele (34) 'n Mosambiekse burger, gearresteer.
Die tweede verdagte is rondom 11:30 gearresteer met behulp van twee helikopters in die lug. Dié verdagte word toe geïdentifiseer as ene Titos Molambu (41), wat Suid-Afrikaanse sowel as Mosambiekse burgerskap het. Volgens 'n lid van die taakspan is hy sowat drie jaar gelede op dieselfde reservaat op dieselfde plek gearresteer vir renosterstroping – die een veldwagter het hom onmiddellik herken. Dit is ook hy wat die hele proses gelei het en die ander verdagtes na die reservaat geneem het, want hy ken die area baie goed. Hy het Augustus 2015 uit die gevangenis gekom nadat hy sy vonnis uitgedien het en dit is, volgens die taakspan, net daarna dat die stropings weer toegeneem het.
Die derde verdagte is gevolg deur spoorsnyers op die grond, voertuie en helikopters, maar hy het hulle elke keer ontglip. Volgens inligting het hy letterlik bo-oor elektriese wildheinings gespring met onder andere 'n .416-jaggeweer met 'n knaldemper, 'n groot jagmes en nege rondtes wat hy saamgedra het. Op die einde is hy deur een van die helikopters 'vasgedruk' waarna hy alles op die grond neergegooi en plat op sy maag gaan lê het. Die derde verdagte is Anuary Mathloma (26), ook 'n Mosambiekse burger.
Volgens aanduidings nadat die verdagtes deeglik ondervra is, blyk dit dat dié verdagtes deel is van een van die grootste renosterstropingsindikate in ons land wat op die oomblik baie bedrywig is in die hele Waterberg-omgewing.
Die verdagtes het op 15 en 22 Augustus in Thabazimbi Landdroshof verskyn en die saak is uitgestel vir borgaansoek op 29 Augustus.
Jurg van Heerden van die Limpopo Renostertaakspan het aan Mogol Pos gesê hy gaan die borgaansoek opponeer.